
A felkelő nap a dzsungelben - esőerdei harcok Malajziában 1941-1942

A felkelő nap a dzsungelben – esőerdei harcok Malajziában 1941-42
Dolgozatom témája a dzsungelharc a II. világháború elején, azon belül a környezet és az akkor kialakított taktika és stratégia, mely a modern kori esőerdei harcok alapja. Bemutatja Nagy-Britannia és Japán szembenállását, azt az összecsapást, amelyet sokan a Brit Birodalom egyik legcsúfosabb kudarcának tartanak, és Szingapúr, az akkori világ egyik legjobban megerődített városának feladását. Vizsgálatom egyik fókuszában a japánok által követett harcmodor és felkészültség állnak, melyek segítségével képesek voltak számbeli és technikai fölényben lévő ellenségüket rövid időn belül legyőzni. Vizsgálatom másik elemét a szembenálló fél tevékenysége és katonai döntései adják. Kitérek továbbá a hadműveleti tervekre, melyek közül a japán haditervnek a Szingapúr elleni felvonulás csak egy részét képezte, s mellyel megpróbálták uralmuk alá hajtani a Csendes-óceánt. Elemzésem során térképek, hadműveleti leírások, kortársak visszaemlékezései és történeti szakmunkák alapján kívántam kideríteni, hogy vajon mi vezethetett ilyen elsöprő japán sikerhez a Maláj-félszigeten. Ugyanakkor rávilágítok a brit vereség körülményeire is.



